L’alcalde de Burjassot sol·licita reunir-se urgentment amb la consellera d’Agricultura per abordar els problemes d’inundacions
2025-07-24

L’alcalde de Burjassot, Rafa García, ha sol·licitat una reunió amb la consellera d’Agricultura, Medi Ambient, Canvi Climàtic i Desenvolupament Rural, Elena Cebrián Calvo, per tractar els temes que, des d’aquesta àrea de treball autonòmica, afecten al municipi de Burjassot.

Burjassot, tal com assenyala García, “necessita de manera urgent el seu compromís i la seua col·laboració per esmenar el problema de les inundacions que afecten, cada vegada que plou, al Barri de Lauri Volpi”. Es tracta d’un problema greu que afecta al barri més poblat de Burjassot “i per al qual ens agradaria trobar una solució que fins ara s’havia vinculat al soterrament de la Línia 1 de MetroValencia”.

Davant aquesta situació i donada la gravetat del problema, l’alcalde de Burjassot ha sol·licitat reunir-se amb la consellera “el més prompte possible per estudiar les solucions que podrien executar-se i començar així una línia de col·laboració institucional tan necessària per als ciutadans i les ciutadanes”.

García ha apuntat que “hui, amb més motiu si cap, sol·licitem urgentment que s’atenga la nostra petició d’entrevista, ja que les pluges d’aquest cap de setmana han mostrat el greu problema que Burjassot té actualment. El barri de Lauri Volpi necessita urgentment la construcció del nou col·lector que puga assumir la quantitat d’aigua que discorre per aquesta zona. Cal deslligar-ho de l’obra del soterrament de les vies del metro, i cal fer un esforç entre tots per poder començar com més prompte millor, ja que així, s’evitaran les grans inundacions del túnel del Carrer del Camp del Cigronet i els problemes amb les aigües fecals de tota la zona, que desborden sempre que plou d’aquesta manera”.